ORDE do 30 de outubro de 2013 pola que se determinan os servizos mínimos durante a folga convocada polo comité de empresa de Transportes Sanitarios Pontevedra Norte (Transa), que se iniciará ás 00.00 horas do día 1 de novembro de 2013.
Consellería de Sanidade — III. Outras disposicións — 31/10/2013

O artigo 28.2 da Constitución española recoñece o dereito á folga como dereito fundamental da persoa.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, está condicionado ao mantemento dos servizos esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes por razón dos servizos esenciais afectados para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga convocada polo comité de empresa de Transportes Sanitarios Pontevedra Norte (Transa) está dirixida a todos os traballadores e traballadoras de todos os centros de traballo da provincia de Pontevedra, durante toda a xornada laboral (das 00.00 ás 24.00 horas); iniciarase o 1 de novembro de 2013 e continuará nese mes co seguinte calendario: luns día 4, martes día 12, mércores día 20 e xoves día 28; no mes de decembro continuará o venres día 6 e o luns día 9, e prolongarase con carácter indefinido seguindo a mesma orde lóxica.
Con base no anterior, e despois da audiencia ao comité de folga, a conselleira
Artigo 1
A convocatoria de folga referida enténdese condicionada ao mantemento dos servizos mínimos que se establecen nesta orde.
O ámbito da folga abrangue transporte sanitario urxente, organizado e xestionado pola Fundación Pública Urxencias Sanitarias Galicia 061 a través da RTSU (Rede de transporte sanitario urxente), que se presta mediante:
– Ambulancias de soporte vital avanzado (ASVA) ou UVI móbiles, é dicir ambulancias tipo III concertadas por US-061, que se corresponden cun total de 1 unidade situada en Pontevedra. O horario de servizo é de 24 horas e a área de operatividade está limitada á poboación residente nunha isócrona de 20 minutos na contorna da base.
– Ambulancias de soporte vital básico correspondentes á Rede de transporte sanitario urxente (RTSU), é dicir ambulancias tipo II concertadas por US-061 que se corresponden cun total de 3,5 unidades situadas en Pontevedra (02.00-24.00 horas), Bueu (01.00-24.00 horas) e Marín (01.00-12.00 horas).
A Rede de transporte sanitario urxente de Galicia (RTSUG) está organizada en razón a unha superficie, unha poboación e un complexo mapa de isócronas, onde cada recurso garante o servizo a unha poboación nunha área determinada, cun persoal especificamente formado para este tipo de asistencia, e sobre a base de que poden ocorrer accidentes e darse situacións de urxencia de difícil resolución se non están dispoñibles todos os recursos de transporte urxente, dado que non se pode prever a demanda. O número de ambulancias contratadas está axustado a esa finalidade.
En consecuencia, para garantir a protección á saúde da poboación e dar resposta ao 100 % dos servizos solicitados pola Fundación Pública Urxencias Sanitarias Galicia 061, neste ámbito imponse unha cobertura do 100 % das unidades.
Os servizos mínimos que se fixan resultan totalmente imprescindibles para manter a necesaria cobertura asistencial respecto ao transporte sanitario a través da empresa afectada pola folga, coa finalidade de evitar que se produzan prexuízos graves para a saúde.
Tales mínimos responden á necesidade de compatibilizar o respecto ineludible ao exercicio do dereito á folga coa adecuada atención a enfermos e accidentados que, baixo ningún concepto, poden quedar desasistidos polas características do servizo dispensado.
Consonte o exposto, o criterio reitor para a determinación do persoal necesario para o mantemento dos servizos esenciais na folga referida é unha cobertura do 100 % das unidades.
Artigo 2
Con base no criterio anterior, no anexo desta orde recóllense o número de efectivos precisos para cubrir os servizos mínimos durante a folga.
A determinación concreta do persoal que debe cubrir os servizos mínimos será realizada pola dirección da empresa, mediante comunicación nominativa e individual do dito persoal.
A designación deberá ser publicada nos taboleiros de anuncios da empresa con antelación ao comezo da folga.
O persoal designado que desexe exercer o seu dereito de folga poderá instar a súa substitución por outro/a profesional da empresa que voluntariamente acepte o cambio de xeito expreso.
No expediente de determinación de servizos mínimos da empresa, que estará dispoñible para xeral coñecemento do persoal destinatario, deberá quedar constancia dos criterios  e xustificación ponderados para determinar os ditos servizos.
Artigo 3
Os paros e alteracións no traballo por parte do persoal necesario para o mantemento dos servizos mínimos determinados serán considerados ilegais para os efectos do establecido no artigo 16.1 do Real decreto lei 17/1977, do 4 de marzo (BOE nº 58, do 9 de marzo).
Artigo 4
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías á poboación e usuarios do servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
A presente orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 30 de outubro de 2013